CELEX: 32021D1886
Language: lv
Date: 2021-10-27 00:00:00
Title: Komisijas Īstenošanas lēmums (ES) 2021/1886 (2021. gada 27. oktobris), ar ko Īstenošanas lēmumu (ES) 2019/570 groza attiecībā uz rescEU krājumu veidošanas spējām ķīmisko, bioloģisko, radioloģisko un nukleāro incidentu jomā (izziņots ar dokumenta numuru C(2021) 7570) (Dokuments attiecas uz EEZ)

29.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 386/35
               
            
         KOMISIJAS ĪSTENOŠANAS LĒMUMS (ES) 2021/1886
         (2021. gada 27. oktobris),
         ar ko Īstenošanas lēmumu (ES) 2019/570 groza attiecībā uz rescEU krājumu veidošanas spējām ķīmisko, bioloģisko, radioloģisko un nukleāro incidentu jomā
         
            
               (izziņots ar dokumenta numuru C(2021) 7570)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Lēmumu Nr. 1313/2013/ES (2013. gada 17. decembris) par Savienības civilās aizsardzības mehānismu (1) un jo īpaši tā 32. panta 1. punkta g) apakšpunktu,
         tā kā:
         
                     (1)
                  
                  
                     Lēmumā Nr. 1313/2013/ES ir noteikts rescEU tiesiskais regulējums. rescEU ir Savienības līmeņa spēju rezerve, kuras mērķis ir sniegt palīdzību smagās situācijās, kad ar esošajām vispārējām spējām valsts līmenī un spējām, ko dalībvalstis apņēmušās iekļaut Eiropas civilās aizsardzības rezervē, nevar nodrošināt efektīvu reaģēšanu uz dabas un cilvēka izraisītām katastrofām.
                  
               
                     (2)
                  
                  
                     Saskaņā ar Lēmuma Nr. 1313/2013/ES 12. panta 2. punktu rescEU spējas ir jānosaka, ņemot vērā apzinātos un jaunos riskus, kopīgās spējas un to nepietiekamību Savienības līmenī. Minētajā pantā ir arī noteiktas četras jomas, kurām rescEU būtu jāpievērš īpaša uzmanība, proti: meža ugunsgrēku dzēšana no gaisa, neatliekamās medicīniskās palīdzības reaģēšanas pasākumi un ķīmiski, bioloģiski, radioloģiski un nukleāri incidenti (“CBRN”), kā arī transports un loģistika.
                  
               
                     (3)
                  
                  
                     Komisijas Īstenošanas lēmumā (ES) 2019/570 (2) ir noteikts rescEU sākotnējais sastāvs attiecībā uz tajā iekļautajām spējām un kvalitātes prasībām. Patlaban rescEU rezervi veido spējas dzēst meža ugunsgrēkus no gaisa, veikt medicīnisko evakuāciju ar gaisa transportu, neatliekamās medicīniskās palīdzības vienību spējas un medicīniskā aprīkojuma un/vai individuālo aizsardzības līdzekļu krājumu veidošanas spējas (“spējas veidot medicīniskos krājumus”), kā arī ķīmisku, bioloģisku, radioloģisku un nukleāru vielu dekontaminācijas spējas.
                  
               
                     (4)
                  
                  
                     Apzināto un jauno risku, kā arī spēju un to nepietiekamības analīze Savienības līmenī liecina, ka ir vajadzīgas rescEU krājumu veidošanas spējas ķīmisko, bioloģisko, radioloģisko un nukleāro incidentu jomā (“CBRN krājumu veidošanas spējas”).
                  
               
                     (5)
                  
                  
                     Saskaņā ar rescEU izveidotajām CBRN krājumu veidošanas spējām būtu jāspēj reaģēt uz ķīmiskiem, bioloģiskiem, radioloģiskiem un nukleāriem incidentiem. Pilnām CBRN krājumu veidošanas spējām vajadzētu sniegt priekšrocību spēt reaģēt uz situācijām, kuras ir saistītas ar dažādām vielām, un tādējādi nodrošināt efektīvu daudzpusēju izvietošanu.
                  
               
                     (6)
                  
                  
                     
                        rescEU CBRN krājumu veidošanas spēju galvenais uzdevums ir nodrošināt CBRN pretlīdzekļus, piemēram, individuālos aizsardzības līdzekļus, ierīces, laboratorijas inventāru un loģistikas elementus, kurus var izmantot, lai reaģētu uz ķīmiskiem, bioloģiskiem, radioloģiskiem un nukleāriem incidentiem. CBRN pretlīdzekļus varētu arī izmantot, lai atbalstītu citas rescEU spējas, kuras izvieto jebkādu izolētu vai kombinētu ķīmisku, bioloģisku, radioloģisku un kodolvielu gadījumā attiecībā uz infrastruktūru, ēkām, transportlīdzekļiem, aprīkojumu un kritiskiem pierādījumiem, un varētu ietvert terapeitiskus un citus piemērotus priekšmetus, kas nepieciešami pirmās palīdzības sniedzējiem un iedzīvotājiem kopumā. CBRN krājumu veidošanas spējas būtu jāīsteno, papildinot medicīniskās krājumu veidošanas spējas.
                  
               
                     (7)
                  
                  
                     Saskaņā ar Lēmuma Nr. 1313/2013/ES 12. panta 4. punktu kvalitātes prasības tām reaģēšanas spējām, kas ir daļa no rescEU, jānosaka, apspriežoties ar dalībvalstīm.
                  
               
                     (8)
                  
                  
                     
                        CBRN krājumu veidošanas spējas, lai reaģētu uz zemas varbūtības riskiem ar smagām sekām, būtu jāizveido, ņemot vērā Īstenošanas lēmuma (ES) 2019/570 3.e pantā minētās attiecināmo izmaksu kategorijas un pēc apspriešanās ar dalībvalstīm.
                  
               
                     (9)
                  
                  
                     Lai saskaņā ar Lēmuma Nr. 1313/2013/ES 21. panta 3. punktu sniegtu Savienības finansiālo palīdzību šādu CBRN krājumu veidošanas spējām, to attiecināmās izmaksas būtu jānosaka, ņemot vērā minētā lēmuma Ia pielikumā noteiktās kategorijas.
                  
               
                     (10)
                  
                  
                     Tāpēc Īstenošanas lēmums (ES) 2019/570 būtu attiecīgi jāgroza.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Lēmuma Nr. 1313/2013/ES 33. panta 1. punktā minētās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2019/570 groza šādi:
            
                        1)
                     
                     
                        lēmuma 2. panta 2. punktu groza šādi:
                        
                                    a)
                                 
                                 
                                    (g) apakšpunktu aizstāj ar šādu:
                                    
                                                “(g)
                                             
                                             
                                                ķīmisko, bioloģisko, radioloģisko un kodolmateriālu vielu (CBRN) dekontaminācijas spējas;”;
                                             
                                          
                              
                                    b)
                                 
                                 
                                    pievieno šādu (h) apakšpunktu:
                                    
                                                “(h)
                                             
                                             
                                                ķīmisko, bioloģisko, radioloģisko un kodolmateriālu vielu (CBRN) krājumu veidošanas spējas.”;
                                             
                                          
                              
                  
                        2)
                     
                     
                        lēmuma 3.a pantu aizstāj ar šādu:
                        
                           “3.a pants
                           Attiecināmās izmaksas saistībā ar rescEU spējām veikt medicīnisko evakuāciju ar gaisa transportu, 3. tipa neatliekamās medicīniskās palīdzības vienību spējām, medicīnisko krājumu veidošanu, CRBN dekontamināciju un CBRN krājumu veidošanas spējām
                           Aprēķinot rescEU spēju kopējās attiecināmās izmaksas, ņem vērā visas izmaksu kategorijas, kas minētas Lēmuma Nr. 1313/2013/ES Ia pielikumā.”;
                        
                     
                  
                        3)
                     
                     
                        lēmuma 3.b, 3.c un 3.f pantu svītro;
                     
                  
                        4)
                     
                     
                        lēmuma 3.e panta 3. un 4. punktu aizstāj ar šādiem:
                        
                           “3.   rescEU spējas, kas minētas 2. panta 2. punkta c)–h) apakšpunktā, nosaka kā tādas, kuras paredzētas, lai pārvaldītu zemas varbūtības riskus ar smagām sekām.
                        
                        
                           4.   Saskaņā ar Lēmuma Nr. 1313/2013/ES 23. panta 4.b punktu gadījumā, ja 2. panta 2. punkta c)–h) apakšpunktā minētās rescEU spējas izvieto Savienības mehānisma ietvaros, darbības izmaksas no Savienības finansiālās palīdzības sedz 100 % apmērā.”;
                        
                     
                  
                        5)
                     
                     
                        pielikumu groza saskaņā ar šā lēmuma pielikumu.
                     
                  
         
            2. pants
            Šis lēmums ir adresēts dalībvalstīm.
         
         
            Briselē, 2021. gada 27. oktobrī
            
               
                  Komisijas vārdā –
               
               
                  Komisijas loceklis
               
               Janez LENARČIČ
            
         
         
            (1)  OV L 347, 20.12.2013., 924. lpp.
         
         
            (2)  Komisijas Īstenošanas lēmums (ES) 2019/570 (2019. gada 8. aprīlis), ar ko paredz noteikumus par Eiropas Parlamenta un Padomes Lēmuma Nr. 1313/2013/ES īstenošanu attiecībā uz rescEU spējām un groza Komisijas Īstenošanas lēmumu 2014/762/ES (OV L 99, 10.4.2019., 41. lpp.).
      
      
         
            PIELIKUMS
            Īstenošanas lēmuma (ES) 2019/570 pielikumam pievieno šādu 8. iedaļu:
            “8.   Ķīmisko, bioloģisko, radioloģisko un kodolmateriālu pretlīdzekļu un/vai individuālo aizsardzības līdzekļu krājumu veidošana, lai sniegtu palīdzību CBRN jomā
            
            
                        Uzdevumi
                     
                     
                        
                                    —
                                 
                                 
                                    
                                       CBRN pretlīdzekļu krājumu veidošana, tostarp reaģējot uz pārrobežu veselības apdraudējumiem, citu starpā ietver individuālos aizsardzības līdzekļus, ierīces, laboratorijas inventāru un loģistikas elementus, kā arī citu rescEU spēju papildināšanu un atbalstīšanu, piemēram, CBRN dekontaminācijas un atklāšanas, uzraudzības un monitoringa spējas, lai sagatavotos CBRN notikumam un reaģētu uz to  (1).
                                 
                              
                  
                        Spējas
                     
                     
                        
                                    —
                                 
                                 
                                    Materiāli un sistēmas  (2) cilvēku, infrastruktūras, ēku, transportlīdzekļu, sensitīva aprīkojuma un/vai kritisku pierādījumu dekontaminācijai, tostarp no iespējama piesārņojuma ar toksiskām rūpnieciskām ķīmiskām vielām, pazīstamām kaujas vielām, bioloģiskiem infekcijas izraisītājiem (patogēniem), biotoksīniem un radionuklīdiem,
                                 
                              
                                    —
                                 
                                 
                                    materiāli un ierīces, kas nepieciešami noteikšanai, paraugu ņemšanai un identificēšanai, uzraudzībai un monitoringam, lai pasargātu vidi, kura, iespējams, pakļauta CBRN vielu iedarbībai,
                                 
                              
                                    —
                                 
                                 
                                    materiāli un sistēmas, kas vajadzīgas piesārņojuma ierobežošanai un atkritumu un bīstamu blakusproduktu apsaimniekošanai, tostarp attiecībā uz piesārņotu ūdeni un apģērbu,
                                 
                              
                                    —
                                 
                                 
                                    materiāli un sistēmas, kas vajadzīgas ugunsgrēka ierobežošanai un nodzēšanai CBRN notikumā,
                                 
                              
                                    —
                                 
                                 
                                    medicīniskās pirmās izvēles terapijas, vakcīnas  (3), attiecīgie ģenēriskie ātrās diagnostikas komplekti un pretindes pret CBRN vielām (piemēram, atropīna un joda tabletes),
                                 
                              
                                    —
                                 
                                 
                                    atbalsta un vienreizlietojami materiāli, piemēram, patēriņa materiāli, kas nepieciešami, lai papildinātu reakciju uz CBRN, rīki, kas vajadzīgi apkopei un gatavībai (piemēram, gaisa pudeļu pildījums), konteineri ar dažādām vielām piesārņotam materiālam,
                                 
                              
                                    —
                                 
                                 
                                    ar CBRN saistīti loģistikas atbalsta elementi, piemēram, citu starpā teltis, loģistikas konteineri, aprīkojums upuru pārvadāšanai un dekontaminācijas teltis slimnīcās,
                                 
                              
                                    —
                                 
                                 
                                    individuālie aizsardzības līdzekļi  (4) un to reģenerācijas vai uzpildīšanas sistēmas, ja piemērojams, personām, kuras uzskata par apdraudētām  (5), – gan pirmās līnijas darbiniekiem, gan iedzīvotājiem,
                                 
                              
                                    —
                                 
                                 
                                    laboratorijas inventārs, tostarp paraugu ņemšanas materiāli, laboratorijas reaģenti, aprīkojums un patēriņa materiāli  (6), lai nodrošinātu laboratoriju jaudu ar CBRN saistītu risku gadījumā,
                                 
                              
                                    —
                                 
                                 
                                    ķermeņa maisi bojāgājušajiem, kuru nāves cēlonis ir CBRN piesārņojums,
                                 
                              
                                    —
                                 
                                 
                                    visi citi elementi pēc vajadzības atkarībā no identificētā riska.
                                 
                              
                  
                        Galvenie komponenti
                     
                     
                        
                                    —
                                 
                                 
                                    Atbilstošs noliktavu aprīkojums Savienībā  (7) un piemērota krājumu veidošanas uzraudzības sistēma,
                                 
                              
                                    —
                                 
                                 
                                    atbilstošas procedūras, lai vajadzības gadījumā nodrošinātu piemērotu spējās minēto produktu iepakojumu, transportēšanu un piegādi,
                                 
                              
                                    —
                                 
                                 
                                    atbilstoši apmācīts personāls, lai pārraudzītu spējās minētos produktus un rīkotos ar tiem,
                                 
                              
                                    —
                                 
                                 
                                    pienācīgs atbilstības līmenis starptautiskajiem standartiem un darbības modeļiem, piemēram, ES, PTO vai NATO standartiem, tostarp attiecīgā gadījumā attiecīgajiem Savienības tiesību aktiem.
                                 
                              
                  
                        Izvietošana
                     
                     
                        
                                    —
                                 
                                 
                                    Spēj izbraukt ne vēlāk kā 12 stundu laikā pēc piedāvājuma pieņemšanas.
                                 
                              
                  
               (1)  Kā definēts Lēmumā Nr. 1082/2013/ES.
            
               (2)  Piemēram, IAL reģenerācijas un atkārtotas uzpildīšanas sistēmas.
            
               (3)  Kvalitātes prasībām attiecībā uz vakcīnām jābūt tām, kas minētas iepriekš 6. punktā.
            
               (4)  Aptvertas šādas kategorijas: i) acu aizsarglīdzekļi; ii) roku aizsardzības līdzekļi; iii) elpceļu aizsargaprīkojums; iv) ķermeņa aizsardzības līdzekļi; un v) kāju aizsardzības līdzekļi, dažādos izmēros.
            
               (5)  Sk. 2. zemsvītras piezīmi.
            
               (6)  Tas citu starpā var ietvert atgriezeniskās transkriptāzes polimerāzes ķēdes reakcijas (RT-PCR) reaģentus, piemēram, enzīmus, ribonukleīnskābes (RNS) ekstrakcijas reaģentus, RNS ekstrakcijas iekārtas laiku, PCR iekārtas laiku, praimera reaģentus un zondes reaģentus, pozitīvās kontroles reaģentus, PCR laboratorijas patērējamo materiālu (piemēram, caurules, plates) un dezinfekcijas līdzekļus.
            
               (7)  Noliktavu aprīkojuma loģistikas vajadzībām “ apzīmējums “Savienībā” ietver dalībvalstu un Savienības civilās aizsardzības mehānismā iesaistīto valstu teritorijas.””